钦定古今图书集成/明伦汇编/氏族典/第371卷 > 《廖用贤尚友录》 > 严绶
## 钦定古今图书集成/明伦汇编/氏族典/第371卷 > 《廖用贤尚友录》 > 严绶

按《唐书严挺之传》：“挺之从孙绶。绶父丹，尝为剑南盐
铁青苗租庸使。绶擢进士第，以侍御史副刘赞为宣
歙团练使。赞卒，绶总留事，悉库物以献，召为刑部员
外郎，宾佐进奉由绶始。河东节度使李说病，军司马
郑儋总其政。说卒，代为节度。时德宗颇忆绶所献，擢
为河东司马。儋卒，即代其使。宪宗立，杨惠琳反夏州”，
刘辟反蜀，绶遣李光颜助讨贼。二贼平，封扶风郡公。
在镇九年，尚宽惠，治称流闻，士马孳息。入为尚书右
仆射，出为荆南节度使，封郑国公。徙山南东道节度
使。以太子少保召还，检校司徒，判光禄卿事，进少傅，
卒。河东李进贤者，善畜牧，家高赀，得幸于绶，署牙门
将。元和中，累为振武节度使，辟绶子澈为判官，年少
治苛刻，军中苦之，众乃杀澈而屠进贤家。